ไฟแนนเชียลไดเจสต์
คณะกรรมการบริษัท โฮม โปรดักส์ เซ็นเตอร์ (HMPRO) มีมติอนุมัติจัดสรรหุ้นเพิ่มทุนจำนวน 1,174.40 ล้านหุ้น เพื่อจัดเป็นหุ้นปันผลสัดส่วน 5 ต่อ 1
22 ส.ค. 2555

HMPRO แจกปันผลหุ้นเงินสด
คณะกรรมการบริษัท โฮม โปรดักส์ เซ็นเตอร์ (HMPRO) มีมติอนุมัติจัดสรรหุ้นเพิ่มทุนจำนวน 1,174.40 ล้านหุ้น เพื่อจัดเป็นหุ้นปันผลสัดส่วน 5 ต่อ 1 หรือเท่ากับ 20 สตางค์ต่อหุ้น และปันผลเป็นเงินสดอีก 0.02222 บาท ให้กับผู้ถือหุ้นที่มีชื่อในทะเบียนวันที่ 17 ต.ค.นี้ กำหนดจ่ายปันผลในวันที่ 30 ต.ค. 2555 คิดเป็นอัตราผลตอบแทนประมาณ 1.83% 
บริษัทจ่ายปันผลระหว่างกาลปีนี้สูงกว่าปีที่ผ่านมา แจกหุ้นปันผล สัดส่วน 7 ต่อ 1 และเงินสดปันผลด้วย รวมประมาณ 15 สตางค์เศษต่อหุ้น เพราะกลางปีนี้บริษัทมีกำไรสุทธิ 1,202 ล้านบาท หรือ 0.21 บาทต่อหุ้น เทียบกำไรสุทธิ 887 ล้านบาท หรือ 0.15 บาท ในช่วงเดียวกันปีก่อน 
กลต.สั่งปรับวิศวกร SOLAR อินไซด์หุ้น
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยกรณีคณะกรรมการเปรียบเทียบมีคำสั่งเปรียบเทียบปรับนายสุนทร ชาวหนองหิน ขณะเกิดเหตุเป็นวิศวกรของบริษัท โซลาร์ตรอน (SOLAR) เป็นจำนวนเงิน 5 แสนบาท กรณีใช้ข้อมูลภายในซื้อหุ้น (อินไซเดอร์เทรดดิง) SOLAR จากการที่ SOLAR ร่วมกับ Wuxi Suntech Power Co., Ltd. (SUNTECH) ชนะการประมูลโครงการก่อสร้างของบริษัท บางจากปิโตรเลียม (BCP) ซึ่งจะทำให้ SOLAR ได้รับส่วนแบ่งรายได้ประมาณ 1,120 ล้านบาท 
ก.ล.ต.ได้รับเรื่องจากตลาดหลักทรัพย์แห่งประเทศไทย และได้ตรวจสอบพบว่า นายสุนทรได้ร่วมฟังการเจรจาต่อรองระหว่าง SOLAR และ BCP หลายครั้ง และล่วงรู้ผลการเจรจาต่อรองครั้งสุดท้าย และโอกาสชนะประมูลของ SOLAR ร่วมกับ SUNTECH ในโครงการก่อสร้างโรงไฟฟ้าพลังงานแสงอาทิตย์ของ BCP ซึ่งมีมูลค่ารวม 3,200 ล้านบาท โดยที่ SOLAR จะได้รับส่วนแบ่งรายได้ 35% ของมูลค่าโครงการ หรือประมาณ 1,120 ล้านบาท ซึ่งเป็นข้อเท็จจริงอันเป็นสาระสำคัญต่อการเปลี่ยนแปลงราคาของหุ้น SOLAR ในด้านบวก 
ทั้งนี้ ก.ล.ต.เห็นว่านายสุนทรได้อาศัยข้อมูลดังกล่าวในการซื้อหุ้น SOLAR ในบัญชีของตนในช่วงเปิดตลาดภาคเช้าของวันที่ 22 ก.พ. 2553 ก่อนที่ข้อมูลดังกล่าวจะเปิดเผยต่อประชาชนในช่วงเย็นของวันเดียวกัน
KCE ซื้อคืน 1 แสนหุ้น
บริษัท เคซีอี อีเลคโทรนิคส์ (KCE) ได้ซื้อหุ้นของบริษัทคืนจากตลาดหลักทรัพย์จำนวน 1.04 แสนหุ้น ในราคาหุ้นละ 7.33-เคซีอี,7.35 บาท เป็นเงิน 764,001.67 บาท เมื่อวันที่ 20 ส.ค. 2555 และจนถึงปัจจุบันซื้อแล้วทั้งหมด 10.33 ล้านหุ้น หรือ 2.23% มูลค่าทั้งสิ้น 72.44 ล้านบาท